Færre og færre vælger at trække stikket og gå på efterløn. På fem år er antallet af danskere på efterløn samlet set barberet ned med mere end en fjerdedel. Men i Udkantsdanmark lader efterlønsordningen stadig til at være populær. Bornholmerne og nordjyderne topper i hvert fald både i andel og antal listen af egne i landet med flest efterlønnere, viser tal fra Danmarks Statistik. I Nordjylland var der således 13.300 efterlønnere i tredje kvartal 2012, svarende til 35,1 procent af alle 60-64-årige nordenfjords. Kun på Bornholm er andelen større med 35,9 procent, hvilket dog kun svarer til 1300 personer. Modsat er andelen af efterlønsmodtagere lavest i København by, Nordsjælland og Københavns omegn, som alle har andele på under 25 procent. På landsplan var der samlet set 102.400 personer på efterløn i tredje kvartal i år. Det svarer til 29,9 procent af alle 60-64-årige. Det er 2800 personer færre end kvartalet før og hele 37.800 færre end tredje kvartal 2007, hvilket svarer til et fald på 27 procent. De nye tal viser samtidig, at de danske kvinder er mere hyppigt repræsenteret i statistikkerne end mændene. I årets tredje kvartal var 58.200 kvinder på efterløn mod 44.200 mænd. Det svarer til, at 33,7 procent af de 60-64-årige kvinder var på efterløn, mens det samme kun gjaldt 26,1 procent af mændene. Antallet og andelen har for begge køns vedkommende været konstant faldende siden tredje kvartal 2007.

Referat:
Generelt bliver der færre efterlønsmodtagere. Men især danskere i landets yderområder vælger ordningen.